În cele două weekenduri de când s-a introdus, am ieșit mai mult în oraș. Ți-am spus că așa voi face, pentru că sunt multe localuri unde aș vrea să merg acum că pot respira în interiorul lor, și m-am ținut de cuvânt.

Situația este tragică în unele localuri de când a fost oprit fumatul în interior. De exemplu la Vivo Fusion Bar, un restaurant cu burgeri unde acum câteva luni a trebuit să fac rezervare cu trei zile înainte. Știți cum este la Vivo acum că nu se mai fumează?

Tot plin. Arhiplin.

Am fost acolo pentru un burger (n-a crescut în Turul Burgerilor, din nou n-am fost impresionat) și localul era atât de plin, încât la ora 14 un angajat îi spunea cuiva la telefon “îmi pare rău, astăzi nu mai avem nici o masă liberă până la ora închiderii”.

Și ce m-a bucurat, o chestie văzută de fapt și în alte localuri în care am fost, este că fumătorii nu se grăbeau să iasă afară. La Vivo, de exemplu, în cele 40 de minute cât am stat noi acolo un singur cuplu a ieșit afară la o țigară și asta tocmai la plecare, practic au mai stat acolo pentru un fum înainte de a pleca de tot. Vremea era bună, zona pentru fumători este amenajată.

Am mai fost și la Furculision, Les Bourgeois, E3 by Entourage, Zen Sushi, Pizza Brothers, Coffee Map Roastery, Shoteria, Bocca Lupo, The Harp și Le Grenier a Pain. Acum că le-am scris, par cam multe, dar așa a fost!

Toate erau pline. La Pizza Brothers, de exemplu, unde am fost și acum un an și era foarte mult fum, am ajuns când jumătate dintre cele 12 mese erau ocupate și după aceea toate și-au găsit clienți.

Așa că, de câte ori vezi pe net pe cineva arătând vreun bar sau o bodegă ce acum stă goală chipurile pentru că nu se mai fumează în interior, întreabă-te dacă nu cumva este goală pentru că-i o bombă în care n-ar intra nimeni. Că poate lipsa ceții și a mirosului de fum a arătat clienților murdăria de pe pereți și fețele de masă înnegrite și mirosul de cantină, că în ventilație n-a investit nimeni. Dacă acestea se vor închide din lipsă de clienți, nu este pentru că nu se mai fumează, ci pentru că clienții s-au dus în localuri mai bune.

În fond, și înainte erau destule localuri goale, chit că se fuma.

Parlamentarii pregătesc deja o modificare a legii ce interzice fumatul în interior. Inițiatorii sunt Cristiana Anghel de la PC și Daniel Fenechiu – independent, printre alții. Modificările nu sunt importante, dar ideea în sine este deranjantă, că au trecut doar 13-14 zile de la introducerea legii și deja presiunea companiilor producătoare de tutun se face simțită.

Nu uitați că trăim într-o țară în care 75% sunt nefumători, iar din cei 25% ce sunt fumători, o mare parte oricum este de acord cu această lege. Discuțiile din ultima perioadă au fost la modul “da, am ajuns acasă fără să put a fum, incredibil!”.

Iată ce se va modifica prin propunerea B125/2016 depusă la Senat. În stânga este legea actuală, în dreapta sunt modificările:

Lege actuală Propunere de modificare Art 2 litera m:

m) spaţiu public închis se înţelege orice spaţiu accesibil publicului sau destinat utilizării colective, indiferent de forma de proprietate ori de dreptul de acces, care are un acoperiş, plafon sau tavan şi care este delimitat de cel puţin doi pereţi, indiferent de natura acestora sau de caracterul temporar sau permanent; Art 2 litera m:

m) spațiu public închis se înțelege orice spațiu accesibil publicului sau destinat utilizării colective, indiferent de forma de proprietate sau de dreptul de acces, care are un acoperiș, plafon sau tavan și care este încadrat de pereți de jur împrejur, indiferent de natura acestora sau de caracterul temporar sau permanent, cu excepția spațiilor cu destinație locativă. Art 2 litera n:

n) spaţiu închis de la locul de muncă se înţelege orice spaţiu care are un acoperiş, plafon sau tavan şi care este delimitat de cel puţin doi pereţi, indiferent de natura acestora sau de caracterul temporar sau permanent, aflat într-un loc de muncă, astfel cum este definit în Legea securităţii şi sănătăţii în muncă nr. 319/2006, cu modificările ulterioare. Art 2 litera n:

n) spațiu închis de la locul de muncă se înțelege orice spațiu care are un acoperiș, plafon sau tavan și care este încadrat de pereți de jur împrejur, indiferent de natura acestora sau de caracterul temporar sau permanent, aflat într-un loc de muncă, astfel cum este definit în Legea securității și sănătătii în muncă nr 319/2006, cu modificările ulterioare. Art 3 alin 2:

(2) Fumatul este permis numai în camere special amenajate, exclusiv în zona de tranzit a aeroporturilor internaţionale, cu respectarea următoarelor condiţii:

a) să servească exclusiv fumatului;

b) să nu fie spaţiu de trecere sau de acces în spaţii publice închise;

c) să fie dotate cu sisteme de ventilaţie funcţionale care să asigure eliminarea fumului din tutun, cu presiune negativă;

d) să fie dotate cu scrumiere şi extinctoare şi amenajate în conformitate cu prevederile legale în vigoare privind prevenirea şi stingerea incendiilor;

e) să fie marcate la loc vizibil cu indicatoare: «Cameră pentru fumat», «Loc pentru fumat».” Art 3 alin 2 se elimină „exclusiv în zona de tranzit a aeroporturilor internaționale” Art 3 alin 2 litera a:

a) să servească exclusiv fumatului; Art 3 alin 2 litera a:

a) Să servească exclusiv fumatului și activităților asociate fumatului, cum ar fi de exemplu consumul de cafea, băuturi calde sau băuturi răcoritoare, etc Art 3 nu are un aliniat 3. Art 3 se introduce un nou aliniat 3:

3. Fumătorii se pot constitui în asociații sau cluburi de fumători, care pot amenaja spații speciale destinate exclusiv fumatului și activităților asociate fumatului.

În alte cuvinte, primele două modificări redefinesc spațiul public închis ca fiind cel delimitat de 4 pereți, nu de minim 2. Cum fumatul este interzis în spațiile publice închise, asta deschide calea fumatului la terasele localurilor, în aer liber. Știi probabil că o problemă cu actuala lege era că nu se putea fuma pe terasă dacă avea doi pereți, ceea ce era ușor ridicol din două motive:

dacă nici la terasă, unde? Acum nu pare o problemă pentru că încă nu au apărut terasele, dar după ce vor fi instalate fumătorii ar fi trebuit să iasă și în afara lor, pe trotuarul propriu-zis, ceea ce este ridicol.

majoritatea teraselor aveau minim 2 pereți, că poate erau delimitate de alte terase.

Asta pare o măsură bună. Următoarele sunt mai problematice.

Dacă le analizezi în totalitate, acele modificări ale articolului 3 spun că se poate fuma și în camere special amenajate ce servesc exclusiv fumatului, dar unde se servește și băutură și “etc”. Chestia asta era gândită inițial doar pentru “acvariile” din aeroporturi, de asta întâi se elimină mențiunea legată de aeroporturi.

Se poate un restaurant declara ca fiind cameră destinată exclusiv fumatului? Nu știu, poate da, poate nu. Nu cunosc mai bine legile și ce înseamnă “exclusiv fumatului” în acest context, dar poate ne lămurește un jurist sau avocat. Unele cafenele de prin malluri oricum arată a acvarii, dar rămâne de văzut dacă se bate cap în cap cu articolele anterioare, care spun despre legea securității în muncă. Cu alte cuvinte, dacă acel acvariu este definit ca un loc de muncă, nu doar o incintă în care poți fuma, se mai poate fuma?

Părerea mea este că puține localuri ar face această trecere. Majoritatea au în continuare același număr de clienți sau aceste le-a scăzut puțin, însă cred că-i doar o chestie temporară. Nu te poți închide în casă, în fond, doar pentru că nu mai poți suda țigară după țigară în local. Iar cele care sunt acum goale cred că sunt goale din alte motive.

Mai degrabă, acum se vor putea amenaja acvarii de fumat și în alte locuri, de exemplu în Parlament. Parlamentarii vor putea fuma fără a ieși afară. La cât respect au pentru Parlamentul țării, probabil că în mod normal fumează și în camera de plen și-și pun picioarele pe masă.

Observă că nu s-a făcut nici o modificare pentru chestiunile acelea pe care doamna Anghel le acuza cu ochii roșii de sânge, precum că noua lege ți-ar putea interzice să fumezi în propria locuință, dacă vin mai mulți în vizită. Nu s-a schimbat nimic nici privind fumatul în mașina de muncă, atunci când sunt mai multe persoane în ea.

Mie modificările mi se par rezonabile. Cei de la Coaliția România Respiră, care au urmărit și susținut lupta anti-fumat în spații închise mult mai tare, spun că, dacă vrei să te opui acestor modificări îți poți spune opinia pe pagina de dezbateri a propunerii de pe site-ul Senatului, adică aici la poziția 39, propunerea B125/2016. Poți oricând să cauți adresa de email a senatorului și deputatului tău pe www.senat.ro și www.cdep.ro și să le scrii.

Nu vă așteptați însă la minuni. Ca și la voturile ce scapă corupții de reținere, Parlamentarii par a avea acum aceeași atitudine de “ciocul mic, facem ce vrem noi”.